Jesper Petersen (SF), 2009-02-26:
Lovforslaget her må høre under kategorien godt og blandet med en masse forskelligt.
Den mest spændende lakrids i posen handler om forbrugersikkerhed ved brug af f.eks. internetbank.
Forbrugernes sikkerhed er afgørende for os - forslaget vil give pengeinstitutter ret til at overføre navn og adresse ved fejlagtige pengeoverførsler, så penge, der er kommet på gale veje, kan skaffes tilbage bagefter.
Man skal selvfølgelig altid løfte øjenbrynet, når retten til at oversende personinformationer bliver udvidet.
Det er vigtigt at værne om retssikkerheden og privatlivet for den enkelte.
De her data skal omgås med omtanke.
Men forbrugerbeskyttelsen og det at gøre det nemt at rette fejlen, hvis man f.eks. kommer til at taste forkert i sin netbank,
er også vigtigt.
Det er vigtigt for os, at borgerne kan være trygge ved at bruge nettet både til indkøb og bankforretninger, og det her forslag er et skridt i den rigtige retning.
Vi vil gerne være sikre på, at der er tilstrækkelig med sikkerhedsmekanismer, men i lyset af Forbrugerrådets høringssvar er vi tilhængere af forslaget, hvilket de altså også er.
En vigtig ting er, at det bliver muligt for den kunde, hvis penge er havnet et forkert sted, selv at rette fejlen, inden vedkommendes informationer bliver videregivet, og sker det ikke, bliver det muligt for dem, der har mistet penge, at få rettet op på den fejl.
Af de øvrige elementer hæfter jeg mig ved den bedre overvågning af hvidvask og ved Finanstilsynets udvidede muligheder for at føre tilsyn med outsourcede aktiviteter.
En del af forklaringen på finanskrisen er jo mangel på overvågning og kontrol af finanssektoren, og jo flere effektive redskaber vi får til at skabe klarhed og gennemsigtighed, jo bedre.
Man skal ikke kunne outsource sig ud af, at vi som samfund altså vil have hånd i hanke med, hvad der sker i den finansielle sektor.
I forlængelse af bemærkningerne fra fru Colette L. Brix og hr. Orla Hav vil vi også gerne se nærmere på spørgsmålet vedrørende rådgivning af kunder og videregivelse af oplysninger til koncernforbundne virksomheder og få undersøgt nærmere, om det er et fremskridt eller ej.
Gennemskueligheden i den del af lovforslaget, der handler om andelsklasser, kunne måske også være bedre.
Den enkelte investor skal kunne gennemskue forholdene, og det er lige nu noget indviklet.
I forlængelse af det høringssvar, der er kommet fra Realkreditrådet, vil jeg også gerne stille spørgsmål til den nye sammensætning af Det Finansielle Virksomhedsråd, Penge- og Pensionspanelet og Fondsrådet, som der er lagt op til.
Vi mener, at Realkreditrådet hører hjemme i de her tre organer, og at Realkreditforeningen, der organiserer Nordeas og Danske Banks realkreditforretninger, i forvejen må anses for repræsenteret gennem Finansrådet.
Vi er altså lidt skeptiske over for den foreslåede model og vil gerne høre ministerens begrundelse for den og se, om vi ikke skal ændre på den.
Det er vigtigt, at de klassiske realkreditorganisationer er til stede.
Det er tydeligt for alle, at der er uenighed i branchen om forskellige forhold, og de bør altså høres i de her tre organer.
Men med de bemærkninger er SF positivt indstillet over for lovforslaget og håber på, at vi kan gøre det endnu bedre undervejs i udvalgsbehandlingen.
Tak for ordet.